*Tämä artikkeli on artikkelin Väestönvaihto tytärartikkeli.*
**Väestönvaihtoteoria Suomessa** käsittelee väestönvaihto-salaliittoteoriaa suomalaisessa asiayhteydessä. Väestönvaihtoteorian mukaan länsimaiden valkoinen väestö pyritään tarkoituksellisesti alistamaan vähemmistöksi ja vähitellen korvaamaan. Suojelupoliisin vuoden 2020 vuosikirjan mukaan "Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle."

Politiikassa on retoriikan tasolla käytetty viittauksia väestönvaihtoon tai väestöllisiin muutoksiin. Politiikassa väestönvaihdosta ovat 2010-luvulta alkaen puhuneet useat oikeistopopulistiset poliitikot. Suomessa perussuomalaisten puheenjohtaja Riikka Purra on sanonut, että puolue ei usko salaliittoihin. Tästä huolimatta puolueen edustajat ovat viljelleet sanaa kirjoituksissaan. Väestönvaihdosta kirjoitti myös kielitieteilijä E.N. Setälä jo vuonna 1900.

Suomessa tuomittiin vuonna 2023 neljä miestä terroristisessa tarkoituksessa tehdyistä rikoksista. Syyttäjän mukaan tuomitut uskoivat, että vallanpitäjien salaliiton vuoksi maassa on tapahtumassa väestönvaihto. Poliisin mukaan mahdollisina iskun kohteina oli poliittisia päättäjiä. Syyttäjän mukaan väestönvaihto-ajatuksesta tulisi käyttää termiä väestönvaihtouskomus ja poliitikkojen tulisi harkita sitä, millaisia käsitteitä he julkisuudessa käyttävät.

Käsitteen historia
------------------

Käsitteen "väestönvaihto" (ransk. *grand remplacement*, ’suuri korvaaminen’) esitti näkyvästi vuonna 2010 ranskalainen kirjailija Renaud Camus kirjassaan *Le grand remplacement*. Camus ja muut henkilöt olivat käyttäneet termiä jo aikaisemmin. Camus’n mukaan väestönvaihdon takana on globaali eliitti, jota hän kuvaa ilmaisulla "davoskratia". Camus’n teoksista väestönvaihto alkoi terminä levitä ranskalaisiin äärioikeistopiireihin ja sitä kautta myöhemmin muualle. Supon mukaan väestönvaihtoteoria on kytköksissä etnonationalismiin, joka perustuu ajatukseen yhteiskunnan etnisen yhtenäisyyden säilyttämisestä. Yhdysvalloissa ja Euroopassa väestönvaihtoteoria on myös usein liitetty äärioikeistolaisten levittämään salaliittoteoriaan valkoisten kansanmurhasta.

Ranskalainen uusoikeisto eli *nouvelle droite* vaikutti 2000-luvun alussa muun muassa Suomen Sisu -järjestön ohjelmaan. Verkkokirjoittaja ja Sisun hallituksessa toiminut perussuomalainen poliitikko Jussi Halla-aho kirjoitti vuonna 2005, että Länsi-Euroopassa on tapahtumassa väestönvaihto, jossa eurooppalainen väestö korvautuu afrikkalaisella ja aasialaisella. Halla-aho ennusti vuonna 2007, että "meidän ja meidän lastemme elinaikana Euroopassa tapahtuu väestönvaihto, jonka vertaista koko Euroopan kirjoitettu historia ei tunne." Halla-aho toi islamisaation käsitteen suomalaiseen keskusteluun.

Suomessa erilaiset salaliittoteoriat ja niitä kannattavat verkkoyhteisöt alkoivat levitä laajemmin vuonna 2015. Syyrian pakolaiskriisi vaikutti väestönvaihtoteorian leviämiseen Euroopassa. Suomessa väestönvaihtoteoriaa levitti muun muassa vastamedia *MV-lehti* sekä uusnatsijärjestö Pohjoismainen vastarintaliike. Verkossa on saatettu esimerkiksi kirjoittaa, että "suvaitsevaisto" suhtautuu myönteisesti "tarkoitukselliseen väestönvaihtoon". Äärioikeistoon yhteyksiä pitäneen Janus Putkosen johtama Uusi Verkkomedia kirjoitti vuonna 2023: "Miljoona oleskelulupaa 8 vuodessa ulkomaalaisille vain viiden miljoonan asukkaan Suomeen. Mitä muuta tämä on kuin erittäin nopeasti suoritettu väestönvaihto, joka jatkuu edelleen ennätysvauhdilla?"

Erilaisten salaliittoteorioiden kannatusta tutkivassa vuoden 2021 kyselyssä 10,2 prosenttia vastanneista kertoi uskovansa siihen, että länsimaiden valkoista väestöä ollaan tietoisesti korvaamassa Lähi-idästä ja Afrikasta tulevilla ihmisillä. *Iltalehden* vuonna 2023 tekemässä kyselyssä noin kolmasosa perussuomalaisten kannattajista oli samaa mieltä väitteestä, että "vaaleaa eurooppalaista ihmisrotua pitää estää sekoittumasta tummempiin rotuihin, koska muuten Euroopan kantaväestö kuolee ennen pitkää sukupuuttoon". Kaikista suomalaisista tätä mieltä oli 15 prosenttia. Perusuomalaisia jyrkemmällä retoriikalla väestönvaihdosta on puhunut vuonna 2021 perustettu Sinimusta liike.

Äärioikeistolainen terrorismi ja radikalismi
--------------------------------------------

Suojelupoliisin vuoden 2020 katsauksen mukaan väestönvaihtoteoria on yksi huomionarvoisista äärioikeistolaisten terroristien aatteellisista vaikuttimista. "Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle", raportissa kirjoitetaan. Väestönvaihtoteoria on ollut 2020-luvulla suosittu aihe suomalaisten äärioikeistojärjestöjen viestinnässä. Internetissä on esimerkiksi levitetty väitettä, että koronavirus on huijausta, jonka tarkoituksena on tehdä valkoihoisista vähemmistöön kuuluva kansanosa. Termiä on viljellyt esimerkiksi vuonna 2023 ulkomailta Suomeen tullut Active Club -järjestö.

Suomessa tuomittiin vuonna 2023 neljä miestä terroristisessa tarkoituksessa tehdyistä rikoksista. Syyttäjä Jukka Rappen mukaan tuomitut uskoivat akselerationismiin eli yhteiskunnan romahdusta kiihdyttävä toimintamalliin. He uskoivat Rappen mukaan myös väestönvaihtoon, mistä ajatuksesta tulisi käyttää hänen mukaansa pikemminkin termiä väestönvaihtouskomus. Syyttäjän mukaan äärioikeistolainen ryhmittymä pyrki valmistautumaan rotusotaan, jossa surmattaisiin myös ne vallanpitäjät, jotka ovat salaliitollaan mahdollistaneet "väestönvaihdon". Rappen mielestä poliitikkojen tulisi harkita sitä, millaisia käsitteitä he käyttävät, koska aina on niitä, jotka ymmärtävät nämä puheet omalla tavallaan. Joulukuussa 2023 poliisi otti kiinni luvattomasti teräasetta kantaneen sinimustan liikkeen puolueaktiivin. Vaalikoneissa aktiivi oli kertonut, että hänen "agendanaan" oli "väestönvaihdon estäminen".

Poliitikkojen puheet
--------------------

Väestönvaihdos-käsitettä ovat muuttoliikkeestä käyttäneet Suomessa muutamat kansanedustajat, ennen kaikkea perussuomalaisten puheenjohtajat Jussi Halla-aho ja Riikka Purra. Halla-ahon mukaan on "epärehellistä sanoa, että väestönvaihdos ei olisi käynnissä, että se ei olisi nopeaa, ja että se ei jatkuisi juuri niin kauan kuin sen annetaan jatkua." Perussuomalaisten *Suomen Uutiset* -verkkolehti julkaisi uudelleen Halla-ahon sosiaalisessa mediassa julkaisemia tekstejä väestönvaihdosta. Esimerkiksi vuonna 2018 julkaistussa tekstissä Halla-aho puolusti keskustelua väestönvaihdoksesta ja kielsi sen olevan salaliittoteoria.

Halla-ahon puheenjohtajakaudella vuonna 2019 puhe väestönvaihdoksesta tuli osaksi puolueen maahanmuuttopoliittista ohjelmaa. Väestönvaihdos-termistä keskusteltiin puoluepäivässä samana vuonna. Termiä käyttivät myös perussuomalaisten puoluesihteeri Simo Grönroos ja perussuomalaisten kansanedustaja Jani Mäkelä, joka kirjoitti Twitterissä: "Väestönvaihto. Haittamaahanmuutto. Kyllä, sanoin ne – ja sanon jatkossakin!" Väestönvaihdos-termi linkittyi 2010-luvulla myös julkiseen keskusteluun Perussuomalaisten Nuorten etnonationalistisista kannoista. Eräät järjestön toimijat kirjoittivat muun muassa ihmisen ihonväristä.

Riikka Purra kirjoitti väestönvaihdoksesta tai -muutoksesta useiden vuosien ajan blogissaan. "Joka tapauksessa käytän itse termiä väestönvaihdos, koska sitä tämä on, niin kauan kuin tätä tehdään aktiivisesti", Purra kirjoitti. Niin kauan kuin maahanmuuttopolitiikka on aktiivista ja maahanmuuttoa edistävää, niin Suomen väestöä vaihdetaan Purran mukaan toiseen. Purra puolusti väestön vaihtumisesta puhumista vuonna 2019 ollessaan puolueen varapuheenjohtaja. Vuonna 2021 Purra perääntyi sanomalla televisiokeskustelussa, että "väestönvaihto" on ehkä väärä sana kuvailemaan ilmiötä.

Historioitsija Oula Silvennoinen (vihr.) kiinnitti huomiota väestövaihto-termin käyttöön perussuomalaisten piirissä. Silvennoinen sanoi, että "jos joku on halunnut uskoa PS:n olevan normaali puolue, nyt kannattaa kohdata tosiasiat." Vuonna 2023 perussuomalaisten varapuheenjohtaja Leena Meri sanoi televisiokeskustelussa kokoomuksen maahanmuuttolinjauksen kuulostavan "väestönvaihdolta". Kokoomuksen puheenjohtaja Petteri Orpo arvioi Meren puheiden olevan kaukaa menneisyydestä, "kumpujen yöstä".

Petteri Orpo otti pääministerinä perussuomalaiset hallitukseen vuonna 2023. Tällöin perussuomalaisen sisäministerin Mari Rantasen kirjoitukset nousivat julkiseen keskusteluun. Rantanen on viitannut väestönvaihtoon jakaessaan tekstejä väestörakenteesta. Meri ja Rantanen kertoivat sosiaalisessa mediassa, etteivät he usko salaliittoihin. Myöhemmin lehdistö kertoi, että perussuomalaisten ministeri Ville Tavio on viitannut väestönvaihtoon useita kertoja eduskunnassa pitämissään puheissa. Ministeri Wille Rydman oli kirjoittanut Eurooppaa uhkaavasta rajusta väestönvaihdoksesta vuonna 2018.

Väestönvaihtopuheet herättivät huomiota myös ulkomaisessa lehdistössä. Oppositiopuolue SDP:n edustajat arvostelivat Petteri Orpoa siitä, ettei tämä heidän mukaansa pystynyt tekemään selvää eroa rasismiin ja ääriajatteluun. *Ilta-Sanomien* lainaamien lähteiden mukaan arvostelua oli myös hallituksen sisällä. Hallituspuolue RKP:n varapuheenjohtaja Henrik Wickström toivoi, että hallitus ottaisi selkeän irtioton väestönvaihtoteoriaan liittyvistä puheista ja kirjoituksista.

Kokoomuslainen ministeri Elina Valtonen joutui kommentoimaan vuonna 2010 kirjoittamaansa blogitekstiä, jossa hän kirjoitti: "Näillä luvuilla päädytään suuntaa-antavaan laskelmaan, jossa vuonna 2100 Saksassa asuu 20 miljoonaa saksalaistaustaista saksalaista ja 35 miljoonaa muslimia – – Sarrazinin teeseistä voi olla jokainen mitä mieltä hyvänsä, mutta totuus on, että yhteiskuntarakenne tulee muuttumaan erittäin nopeasti Saksassa ja muissa länsimaissa – –." Vuonna 2023 Valtonen arvioi kirjoitustaan seuraavasti: "Pidän sen kirjoittamista virheenä. En kuitenkaan puhunut enkä ollut kuullut väestönvaihtoteoriasta. En allekirjoita tällaista teoriaa." Myöhemmin vuonna 2024 perussuomalainen ministeri Ville Tavio puhui "väestönmuutosprosessista".

Väestönvaihtopuheen kritiikki
-----------------------------

### Ekstremismi

Sisäministeriön vuonna 2019 julkaisemassa väkivaltaisen radikalisoitumisen ja ekstremismin ennalta ehkäisyn toimenpideohjelmassa todetaan, että väestönvaihto-salaliittoteoria kuuluu väkivaltaisen äärioikeiston kannattamaan kertomukseen, jossa kansallinen identiteetti ja valkoinen rotu ovat uhattuna maahanmuuton vuoksi. Raportin mukaan maahanmuuttajien todellisella määrällä ei ole tämän narratiivin kannalta merkitystä, koska esimerkiksi Christchurchin moskeijaiskun tekijä käytti väestönvaihtoa perusteluna toiminnalleen huolimatta siitä, että muslimiväestön määrä on Uudessa-Seelannissa hyvin pieni.

Politiikan toimittaja Kai Hirvasnoron mukaan vihapuheen normalisointi johtaa ennen pitkää viharikollisuuden normalisointiin. Väestönvaihdoksen kaltaisen käsitteen käyttäjä ei ole hänen mukaansa ratkaisemassa mitään ongelmaa, mutta lisäämässä monia. Kansanedustaja Juhana Vartiainen (kok.) sanoi vuonna 2021, että yhdenkään poliitikon ei tulisi toistella väitteitä väestönvaihdosta. Vartiainen viittasi Supon raporttiin, jonka mukaan äärioikeiston terrorismin uhka on Suomessa lisääntynyt. *Ilta-Sanomien* toimittaja kommentoi, että "väestönvaihto" on "fiini nimitys paljaalle rasismille".

*Helsingin Sanomat* käsitteli pääkirjoituksessaan vuonna 2023 väkivaltaista iskua Suomessa suunnitellutta äärioikeistoryhmää. Lehden mukaan väestönvaihdon kaltaiset salaliittoteoriat ovat levinneet marginaalista laajemmalle politiikkaan, mikä on antanut niille uskottavuutta. "Silloin kasvaa riski, että joku ottaa valheet vakavissaan ja ryhtyy toimiin." Vuonna 2024 Supon uudeksi päälliköksi oli esillä perussuomalaisten ehdokas. *Helsingin Sanomat* kirjoitti, että "perussuomalaisten suhtautumisen Supon varoituksiin on syytä muuttua aiempaa vakavammaksi. Jos ’väestönvaihdosta’ tai muista ääriteorioista varoittaa oman puolueen mies, sitä on toivottavasti vaikeampi sivuuttaa."

### Kaksoisviestintä

Tutkija Niko Pyrhösen mukaan perussuomalaiset ministerit ovat käyttäneet käyttäneen väestönvaihto-termiä tietoisesti kiertoilmaisuna: monista mahdollisista ilmauksista on valittu juuri sen, joka toimii oikeistopopulistien koirapillinä eli viittauksena tietylle ryhmälle. Poliitikolle oikea teko on Pyrhösen mukaan ilmoittaa, että hän ymmärtää termin olevan väärä käyttää ja että hän luopuu sen käytöstä. Tutkijatohtori Yannick Lahden mukaan ministerien puheet eivät koske vain perussuomalaisten kaltaista radikaalin oikeistopopulistista puoluetta. Jos maltilliset oikeistopuolueet kuten kokoomus eivät aseta rajoja, se normalisoi äärioikeistolaista keskustelua.

*Uuden Suomen* päätoimittaja Jenni Tammisen mukaan väestönvaihdoksesta tai -muutoksesta puhuttaessa sanoma muotoillaan niin, ettei se myötäile salaliittoteoriaa. Sen sijaan "vaihdoksen voi selittää olevan enemmänkin kehityssuunta, jonka muun muassa maahanmuuttopolitiikka mahdollistaa." Tammisen mukaan sanan käyttö on kuitenkin tietoinen signaali ja edustaa kaksoisviestintää. Kaksoisviestintä mahdollistaa esimerkiksi politiikan tutkija Johanna Vuorelman mukaan eri yleisöjen puhuttelun samanaikaisesti. Omille kannattajille voi välittää silmäniskun, muille asianmukaiselta vaikuttavan viestin. Tätä viestintätyyliä on Vuorelman mukaan usein vaikea tunnistaa politiikan journalismissa.

Perussuomalaisten retoriikkaa tutkineen dosentti Tuija Saresman mukaan kyse ei ole teorioihin uskomisesta, vaan niiden käyttämisestä radikaalien äänestäjien pitämiseksi mukana. Samanaikainen kielto ja kannatus on esimerkki perussuomalaisten kaksoisviestinnästä, jota on kutsuttu myös välineelliseksi rasismiksi.  Marko Ampujan ja Mikko Poutasen mukaan perussuomalaisten toimintatavalla on puolueen kannalta ongelmansa, sillä väestönvaihtoteorian yhteydet äärioikeistolaiseen toimintaan on havaittu suomalaisissa tiedotusvälineissä ja Suojelupoliisin raportissa. Tämä on tehnyt sen julkisesta käytöstä riskin. Siksi Purra joutui heti puheenjohtajakautensa alussa "vastentahtoisesti" lieventämään kantaansa väestönvaihdosta.

Toimittaja Susanna Kuparinen kirjoitti *Journalisti*-lehdessä vuonna 2022, että toimittajat ovat epäonnistuneet perussuomalaisten ajattelun ja toiminnan esittelyssä. "Puolue on heitellyt jatkuvalla syötöllä koepalloja väestönvaihdosta ja roduista, emmekä me ole kysyneet juurikaan jatkokysymyksiä." Niko Pyrhösen mukaan vihjailu ajojahdista termin käyttäjiä kohtaan on Pyrhösen mukaan olennainen osa väestönvaihtoteoriaa. Kohujen myötä voidaan uhriutua ja saada lisää huomiota.

### Salaliittopuhe

Niko Pyrhösen mukaan perussuomalaisten tapa käyttää väestönvaihtotermiä on itsessään ongelmallinen, vaikka termin käyttäjä ei itse uskoisikaan salaliittoteoriaan. Tällöin muuttoliikkeen haasteisiin "pyritään löytämään ratkaisu hyökkäämällä tiettyjä ihmisiä vastaan ja vihjaamalla, että nämä ihmiset tekevät sen väestönvaihdon." Ilmaus on myös keino suojautua todelliselta keskustelulta. Väestössä tapahtuvia muutoksia on mahdollista kuvailla asiallisilla ja tieteellisillä ilmaisuilla, jotka mahdollistaisivat laajemman ryhmän osallistumisen keskusteluun.

Tutkijoiden mukaan populistisen viestinnän keinoja ovat asian yksinkertaistaminen, tunteiden herättäminen, vastakkainasettelu kansan ja eliitin välillä ja viestin toistaminen. Marko Ampujan ja Mikko Poutasen mukaan perussuomalaiset ovat tuoneet tavoitteitaan esille käyttämällä hyväksi länsimaisen äärioikeiston piirissä kehiteltyjä salaliittoteorioita. Heidän mukaansa tämä ei ole ihme, sillä eri puolueiden äänestäjistä juuri perussuomalaisten äänestäjät erottuvat taipumuksessaan uskoa niihin. Tämä on ominaista laitaoikeistolle maailmanlaajuisesti. Ampujan ja Poutasen mukaan perussuomalaiset eivät ole hyödyntäneet kaikkein mielikuvituksellisimpia kehitelmiä vaan heidän tapansa on pikemminkin sekoittua niihin. Salaliittoajattelusta nousseet ilmaisut pyritään pukemaan tilastojen ja tutkimuksen kaapuun.

Populistisessa viestinnässä vihjailuihin eliitin salaliitosta liitetään yleensä puolueelliseksi leimatut valtavirran tiedotusvälineet. Ampujan ja Poutasen mukaan mukaan perussuomalaiset ovat hyödyntäneet tätä strategiaa. "Vaihtoehtoisten asiantuntijoiden" tuottama "vastatieto" esiintyy moraalisesti oikeana tietona, pahantahtoisten eliittien valheet paljastavina auktoriteetteina. Kun Suojelupoliisin raportista kerrottiin lehdistössä vuonna 2021, perussuomalaiset toimijat ilmaisivat tyytymättömyyttä siihen, että väestönvaihto yhdistettiin raportissa äärioikeiston terroriin.

Oikeistoekstremismiin perehtyneen historioitsija Matthew Feldmanin mukaan väestönvaihtoteoriasta on kaksi versiota. Yhtä niistä voidaan sanoa kevytversioksi, jonka mukaan on tapahtumassa suuri väestömuutos ja että uusi väestö äänestää vasemmistolaista puoluetta. Toinen versio taas puhuu eliitin salaliitosta, jossa valkoisen enemmistön asemaa pyritään horjuttamaan. Feldmanin mukaan kummassakin versiossa on kyse salaliittoteoriasta, sillä niissä ei puhuta vain muuttoliikkeestä, vaan aktiivisesta toiminnasta. Myös Jussi Halla-aho on esittänyt tekstissään "Sosiaalidemokratiasta ja islamismista" (2013) väitteen vasemmiston ja maahanmuuttajien salajuonesta poliittisen kentän muuttamiseksi. Saresman ja Tulosen mukaan tekstin päätelmäketju muistuttaa salaliittoteoriaa ja on esimerkki Halla-ahon näennäisen järkevästä kirjoitustyylistä, joka perustuu uhkakuvien lietsontaan. Väestönvaihto on heidän mukaansa esimerkki uuskielestä, joka on näennäisesti neutraali mutta kytkeytyy väestön "etnisen puhtauden" menetyksen pelkoon.

### Rasismi

*Helsingin Sanomat* otti perussuomalaisten väestönvaihtopuheisiin kantaa pääkirjoituksessaan vuonna 2023: "Jos ei halua tulla kutsutuksi rasistiksi, ei kannata käyttää rasistien terminologiaa." Ylen kolumnisti Rysky Riiheläinen kirjoitti vuonna 2019, että väestönvaihto tai samaa tarkoittava sana väestönvaihdos viittaa salaliittoteoriaan, joten siinä on läsnä pelko, viha ja väkivalta. Täten salaliittoteoriat vahingoittavat yhteiskunnalle tärkeää kykyä toimia yhdessä. *Iltalehden* kolumnisti Oskari Onninen kirjoitti kesällä 2023 historioitsija Richard Hofstadterin käsitteestä vainoharhainen mielenmaisema. Poliittisesti vainoharhainen kokee elävänsä historian käännekohtaa, jossa joku on suistamassa kotimaan tuhoon. Hän näkee politiikan mustavalkoisena taisteluna ja kannattaa epärealistisia tavoitteita. Vainoharhaan ajaa kokemus osattomuudesta muuttuvassa maailmassa. Myös perussuomalaisten ohjelma perustuu harhoihin, joiden todisteet etsitään valikoivasti tilastoista. Onnisen mukaan perussuomalaisten lausunnot ovat todellisuudessa "yltiörasistisia näkemyksiä siitä, ettei joistakin ihmisistä voi koskaan tulla suomalaisia, vaan he ovat tuomittuja kolmannen ja yhdeksännen polven maahanmuuttajiksi."

Tuija Saresman mukaan ei ole kovin uskottavaa, että väestönvaihdos-termiä käyttävät puoluejohtajat eivät olisi tietoisia käsitteen taustoista. Väestönvaihdos-sanan toistuvassa viljelyssä voi olla kyse siitä, että käsitettä toistamalla normalisoidaan sen käyttöä ja levitetään sitä tiedotusvälineisiin. Samaan aikaan puolustaudutaan väittämällä, että käsite on "tilastollinen tosiasia" ja siten häivytetään siihen sisään kirjoitettua rasismia. Samaa termiä käytetään valkoisten kansanmurhasta puhuvissa teorioissa. Väestönvaihdon rinnalle on esimerkiksi kehitetty "matalan intensiteetin kansanmurhan" käsite, jota on käytetty muun muassa maahanmuuttokriittisellä Hommaforumilla. Riikka Purra on pyrkinyt puhumaan väestönvaihdon yhteydessä kielestä ja kulttuurista, mutta puolueen maahanmuuttopoliittisessa ohjelmassa esiin nostetaan juuri Euroopan ulkopuolelta tulevat maahanmuuttajat. Kulttuurirasismissa sana "rotu" on korvattu sanalla kulttuuri.

Tuija Saresman ja Urho Tulosen mukaan Jussi Halla-aho on määritellyt kirjoituksissaan suomalaisuuden epäselvästi loiventaakseen etnonationalistisen ideologian räikeämpiä puolia. Tällöin viesti ei vaikuta liian fanaattiselta, vaikka nationalistinen radikaalioikeisto on lähtökohtaisesti maahanmuuttajia vastaan. Blogissaan Halla-aho puhuu alkukantaisista "maahanmuuttajalaumoista". Etnisyys esitetään luonnostaan rikollisena ja kehittymättömänä ja poliittinen vastustaja stigmatisoidaan esittämällä tämä irrationaalisena ja korostetun feminiinisenä.

### Väestömuutokset

Niko Pyrhösen mukaan väestönmuutoksiin ei viitata väestönvaihtona missään tieteellisessä tutkimuksessa. Käsite on vakiintunut vain salaliittoteorian nimityksenä. Tutkija Pasi Saukkosen mukaan väestönvaihto-termillä ja tilastoihin vetoamalla pyritään tarkoitushakuisesti tuottamaan mielikuvia, jotka ajavat salaliittoteorioiden ja ääriliikkeiden asiaa. Aluekehityksen asiantuntija Timo Aron mukaan väite väestönvaihdosta Suomessa vaikuttaa "aika absurdilta". Suomen väkiluku tulee nykyisen syntyvyyden tasolla laskemaan ilman maahanmuuttoa. Suomessa tavoiteltu työperusteisen maahanmuuton määrä toteutui ensi kerran vuonna 2022. Jos työperusteisen maahanmuuton määrä jatkuisi samanlaisena, huolet huoltosuhteesta ja väestön vähenemisestä johtuvasta talouden taantumisesta poistuisivat ajan myötä. Timo Aron mukaan alhainen syntyvyys menee eräänlaisena "väestötsunamina" läpi yhteiskunnassa. Tsunamin sijasta kehitys kääntyy myönteiseksi, jos maahanmuutto jatkuu samalla tasolla. Toisaalta syntyvyys alenee muissakin maissa ja kilpailu maahanmuuttajista kiihtyy.

Lähteet
-------

* Hyvönen, Ari-Elmeri & Pyrhönen, Niko (toim.): *Salaliittoteorioiden politiikat. Yhteiskuntatieteellisiä näkökulmia*. Tampere: Vastapaino, 2023. ISBN 978-952-397-029-8.

### Viitteet

1. 1 2 3  Kononen, Mari: Näin Supo kommentoi väestönvaihtoteoriaa *Ilta-Sanomat*.  5.7.2023.  Arkistoitu 12.1.2024. Viitattu 20.8.2023.
2. 1 2 3  Torvinen, Pekka: Analyysi: Väestönvaihto on salaliittoteoria, mutta se ei estä perussuomalaisten johtoa käyttämästä sanaa *Helsingin Sanomat, Nyt*.  5.7.2019.  Arkistoitu 22.12.2023. Viitattu 22.2.2020.
3. ↑  "Väestönvaihto on 2010-luvulla kehkeytynyt äärioikeistolainen salaliittoteoria, jonka mukaan versiosta riippuen esimerkiksi jonkinlainen globalistinen eliitti tai juutalaiset pyrkisivät maahanmuuton avulla korvaamaan valkoisen väestön ei-valkoisella." Huttunen, Otso: Saksalaislehti tylyttää Suomen hallitusta ministereiden äärioikeistokohuista *Ilta-Sanomat*.  4.7.2023.  Arkistoitu 21.8.2023. Viitattu 21.8.2023.
4. ↑  Knapp, Noora: Tästä väestönvaihtoteoriassa on kyse (STT) *Ilta-Sanomat*.  5.7.2023.  Arkistoitu 4.10.2023. Viitattu 17.9.2023.
5. 1 2  Supo 2020 vuosikirja (PDF) Supo.  Arkistoitu 4.10.2023. Viitattu 26.3.2023.
6. 1 2 3 4 5 6 7 8 9  Niemi, Liisa: Supo varoitti väestönvaihtoteoriasta jo vuonna 2021 *Helsingin Sanomat*.  2.7.2023.  Arkistoitu 4.8.2023. Viitattu 5.7.2023.
7. ↑  7656/YLE/21  2021. Julkisen sanan neuvosto.  Arkistoitu 15.9.2023. Viitattu 4.9.2023.
8. ↑  Pörsti, Joonas: Kirjaessee: Euroopan identitaarit varoittelevat "väestönvaihdosta" ja vaikuttavat populistiseen oikeistoon *Ulkopolitiikka*.  5.12.2019.  Arkistoitu 28.7.2023. Viitattu 22.2.2020.
9. 1 2 3 4  Kotonen, Tommi: Väestönvaihto ja hiljainen vastavallankumous *Agricola*.  1.4.2021.  Arkistoitu 17.5.2023. Viitattu 3.7.2023.
10. 1 2 3  Tutkija tarttui perussuomalaisen tviittiin: "Jos joku on halunnut uskoa PS:n olevan normaali puolue, nyt kannattaa kohdata tosiasiat" (tilaajille) *Uusi Suomi*.  10.8.2019. Viitattu 4.9.2023.
11. ↑  Setälä, Emil Nestor: Milloin ruotsalaiset ovat tulleet Suomeen?.  *Valvoja*, 1900, 20. vsk, nro XI, s. 627. Artikkelin verkkoversio. Viitattu 30.3.2024.
12. ↑  Takala, Anna: Useita syytteitä terrorismirikoksista: Epäillyt valmistautuivat aseelliseen konfliktiin väestöryhmien välillä *Helsingin Sanomat*.  31.8.2023.  Arkistoitu 22.1.2023. Viitattu 7.9.2023.
13. 1 2 3  Rimpiläinen, Tuomas: Lahden terrorismiepäillyt uskoivat "väestönvaihtoon" – apulaisvaltakunnansyyttäjä kehottaa myös poliitikkoja harkitsemaan kielenkäyttöään *Yle uutiset*.  31.8.2023.  Arkistoitu 12.9.2023. Viitattu 7.9.2023.
14. ↑  McAuley, James: How Gay Icon Renaud Camus Became the Ideologue of White Supremacy *The Nation*.  17.6.2019.  Arkistoitu 6.2.2020. Viitattu 26.2.2024. (englanniksi)
15. ↑  Koli, Karl: Tällainen on supon vaarallisena pitämä väestönvaihtoteoria *Iltalehti*.  1.7.2023.  Arkistoitu 19.1.2024. Viitattu 5.7.2023.
16. 1 2  Eirikur Bergmann: The Eurabia Conspiracy Theory. Teoksessa Önnerfors, Andreas & Krouwel, André (toim.): *Europe: Continent of Conspiracies. Conspiracy Theories in and about Europe*, s. 37, 42. London: Routledge, 2021. ISBN 978-0-367-50068-9. (englanniksi)
17. 1 2  Sisäministerin rajut kirjoitukset kuohuttavat (STT) *MTV uutiset*.  4.7.2023.  Arkistoitu 22.1.2024. Viitattu 5.7.2023.
18. ↑  Halla-aho, Jussi: Demografisista asioista ja muusta *Scripta: kirjoituksia uppoavasta lännestä*.  18.9.2005.  Arkistoitu 18.12.2023. Viitattu 26.10.2020.
19. 1 2  Halla-aho, Jussi: Mitä rikastuksen jälkeen? *Scripta. Kirjoituksia uppoavasta lännestä*.  18.8.2007.  Arkistoitu 18.12.2023. Viitattu 18.12.2023.
20. 1 2 3 4  Saresma, Tuija & Tulonen, Urho: Halla-ahon ahdistus ja ironia Ulossulkeva suomalaisuus ja ahdas nationalismi *Scripta*-blogissa. Teoksessa Nykänen, Elise, & Rossi, Riikka (toim.): *Suomalaiset ahdistukset: Kansallinen omakuva ja kielteiset tunteet*. Joutsen erikoisjulkaisuja 4. Helsinki: Suomalainen klassikkokirjasto, Helsingin yliopiston suomalais-ugrilainen ja pohjoismainen osasto, 2020. ISBN 978-951-51-6816-0. Teoksen verkkoversio (viitattu 18.1.2024).
21. ↑  Vasantola, Satu: Valon soturit *Helsingin Sanomat*.  9.4.2022.  Arkistoitu 26.3.2023. Viitattu 26.3.2023.
22. ↑  Väestönvaihto salaliittoteoriaa? – Juuri sitä harjoitellaan viranomaisten valmiusharjoituksessa Pohjois-Suomessa *UMV-lehti*.  23.8.2021.  Arkistoitu 25.7.2023. Viitattu 15.5.2022.
23. ↑  Suomea koskeva raportti (viides raportointikierros) (PDF) (s. 18)  10.9.2019. Euroopan rasismin ja suvaitsemattomuuden vastainen komissio (ECRI).  Arkistoitu 19.1.2024. Viitattu 29.8.2023.
24. ↑  Rimpiläinen, Tuomas: Pekka Katajan murhayritykseen osallistunut Juha Lindroos kirjoitti aktiivisesti Hommaforumille ja syytti Suomen ongelmista "feminiinisyyttä" *Yle uutiset*.  17.2.2023.  Arkistoitu 6.7.2023. Viitattu 27.6.2023.
25. ↑  Jääskeläinen, Petri: Serbejä, syyrialaisia ja satanistinatseja – Tällaisiin toimijoihin Suomen äärioikeisto vaalii yhteyksiä *Seura*.  19.9.2021.  Arkistoitu 18.1.2024. Viitattu 11.1.2024.
26. ↑  Suomen väestönvaihto: Miljoona oleskelulupaa myönnetty vuodesta 2015 *Uusi Verkkomedia*.  31.12.2023.  Arkistoitu 18.1.2024. Viitattu 11.1.2024.
27. ↑  Romsi, Vilma & Pyy, Tomi: Julkkisjuontaja jankutti "väestönvaihdosta" 400 kertaa – näin äärioikeisto istutti salaliiton ihmisten mieliin USA:ssa ja Ranskassa *Yle uutiset*.  6.7.2023.  Arkistoitu 6.7.2023. Viitattu 6.7.2023.
28. ↑  FINSCI selvitti salaliittoteoriauskomuksia *www.finsci.fi*.  Arkistoitu 19.1.2024. Viitattu 6.7.2023.
29. ↑  Tomperi, Tuukka: Salaliittoteoriat *Niin & näin*.  4/2022.  Arkistoitu 26.12.2023. Viitattu 16.7.2023.
30. ↑  Nalbantoglu, Minna: Iso osa perus­suomalaisten kannattajista ei pidä rasismia ongelmana – tämä tiedetään heidän asenteistaan *Helsingin Sanomat*.  25.7.2023.  Arkistoitu 18.12.2023. Viitattu 18.12.2023.
31. 1 2 3 4 5 6 7 8 9  Saresma, Tuija: Perussuomalaiset ja väestönvaihto – kulttuuri, rotu ja sukupuoli salaliitoteoriassa. Teoksessa Hyvönen & Pyrhönen 2023.
32. ↑  Rimpiläinen, Tuomas: Supo: Viitteitä äärioikeistolaisen terrori-iskun valmistelusta on saatu *Yle uutiset*.  23.3.2021.  Arkistoitu 4.10.2023. Viitattu 23.3.2021.
33. 1 2  Juonala, Jouko: Kommentti: Supon varoitukset on syytä ottaa vakavasti – "väestönvaihtoteoria" on vaarallista huuhaata *Ilta-Sanomat*.  23.3.2021.  Arkistoitu 4.10.2023. Viitattu 27.6.2023.
34. ↑  Radikaali äärioikeisto viettelee nuorisoa nettipelaamisen kautta *Muropaketti*.  19.11.2021.  Arkistoitu 6.7.2023. Viitattu 27.6.2023.
35. ↑  Suomeen levisi Yhdysvalloista rasistinen ja väkivaltainen liike, joka värvää joukkoihinsa nuoria miehiä *Yle uutiset*.  6.12.2023.  Arkistoitu 18.12.2023. Viitattu 18.12.2023.
36. ↑  Rautio, Marjatta: Yllätyskäänne Suomen ensimmäisessä äärioikeiston terrorismijutussa – aseita valmistanut päätekijä tyytyi tuomioon *Yle uutiset*.  28.11.2023.  Arkistoitu 18.12.2023. Viitattu 18.12.2023.
37. ↑  Sinimustan liikkeen aktiivi pyrki veitsen kanssa itsenäisyyspäivän mielenosoituksiin – poliisi nappasi putkaan *Ilta-Sanomat*.  23.12.2023.  Arkistoitu 18.1.2024. Viitattu 11.1.2024.
38. ↑  Jussi Halla-Aho *Facebook*.  17.4.2018.  Arkistoitu 25.8.2023. Viitattu 3.10.2023.
39. 1 2 3 4 5 6 7 8 9 10  Ampuja, Marko & Poutanen, Mikko: Salaliitoteoriat ja trollauspolitiikka oikeistopopulistisina viestintästrategioina. Teoksessa Hyvönen & Pyrhönen 2023.
40. ↑  Heikkinen, Vesa: Rasismia ja retoriikkaa *Tieteessä tapahtuu*.  16.2.2023.  Arkistoitu 26.3.2023. Viitattu 26.3.2023.
41. 1 2 3 4  Tamminen, Jenni: Riikka Purra on puhunut väestönvaihdoksesta jo vuosia – Ja täysin tietoisesti (tilaajille) *Uusi Suomi*.  3.7.2023. Viitattu 5.7.2023.
42. 1 2  Tamminen, Jenni: Jupakka "ei-valkoisista": PS-Nuorten piirijohtaja viittaa Suomen Sisuun ja puoluetoimiston Purraan (tilaajille) *Uusi Suomi*.  4.1.2019. Viitattu 5.7.2023.
43. ↑  Hannila, Lilja: "Suomalaista väestöä vaihdetaan toiseen" – Näin kirjoittaa poliitikko Riikka Purra blogissaan *Iltalehti*.  14.5.2023.  Arkistoitu 19.1.2024. Viitattu 14.5.2023.
44. ↑  Hanska, Jari: Orpo tyrmää PS:n puheet väestönvaihdosta: "Se on kumpujen yöstä" *Iltalehti*.  7.2.2023.  Arkistoitu 11.12.2023. Viitattu 26.3.2023.
45. 1 2  Perussuomalaiset jäi yksin vastustamaan maahanmuuttoa (pääkirjoitus) *Helsingin Sanomat*.  9.2.2023.  Arkistoitu 28.3.2023. Viitattu 26.3.2022.
46. ↑  Piirainen, Elli (Yle): Nyt sisäministerin aiemmat puheet ovat syynissä – ministeriö pitää väestönvaihtoa salaliittoteoriana ja äärioikeiston perusteluna väkivallalle (STT) *Yle uutiset*.  30.6.2023.  Arkistoitu 21.9.2023. Viitattu 5.7.2023.
47. ↑  Paananen, Veera: Ministeri Ville Tavio on puhunut väestönvaihdosta useita kertoja eduskunnassa *Helsingin Sanomat*.  3.7.2023.  Arkistoitu 4.8.2023. Viitattu 5.7.2023.
48. ↑  Koskinen, Mika: Kokoomuksen Rydman: "Jos Euroopan väestö vaihtuu nopeaan tahtiin toiseksi, tuloksena on hyvin toisenlainen Eurooppa" *Iltalehti*.  10.10.2018.  Arkistoitu 6.7.2024. Viitattu 5.7.2023.
49. ↑  Ylitie, Heta: Saksalaislehti kutsuu Suomen hallitusta "kauhu­kabinetiksi" *Ilta-Sanomat*.  4.7.2023.  Arkistoitu 5.7.2023. Viitattu 5.7.2023.
50. ↑  Himanen, Jari: Orpon hallitus teilataan ulkomailla "kauhukabinetiksi" ja "fiaskoksi" *Iltalehti*.  5.7.2023.  Arkistoitu 29.8.2023. Viitattu 5.7.2023.
51. ↑  Tamminen, Jenni: Pöyristys Petteri Orpon sanoista leviää SDP:ssä (tilaajille) *Uusi Suomi*.  4.7.2023. Viitattu 5.7.2023.
52. ↑  Laisi, Erno: IS:n tiedot: Perussuomalaisissa on kytenyt jo epäluuloa koko hallitusyhteistyötä kohtaan *Ilta-Sanomat*.  5.7.2023.  Arkistoitu 22.1.2024. Viitattu 5.7.2023.
53. ↑  Härkönen, Anni: Rkp-nuorten puheenjohtaja ei usko Orpon hallituksen istuvan täyttä kautta *Helsingin Sanomat*.  4.7.2023.  Arkistoitu 13.7.2023. Viitattu 5.7.2023.
54. ↑  Lepomäki, Elina: Rasismin ja tilastotieteen ero (osa I) *Elinan blogi*.  27.9.2010.  Arkistoitu 19.7.2013. Viitattu 18.11.2023.
55. ↑  Erämaa, Ida: Ministeri Elina Valtosen vanha teksti nousi esiin – "Pidän sen kirjoittamista virheenä" *Iltalehti*.  2.7.2023.  Arkistoitu 19.1.2024. Viitattu 18.11.2023.
56. ↑  Sutinen, Teija: Ministeri Tavio puhui "käynnissä olevasta väestönmuutosprosessista" – oppositio tyrmistyi *Helsingin Sanomat*.  11.1.2024.  Arkistoitu 18.1.2024. Viitattu 18.1.2024.
57. ↑  Paananen, Veera: Orpo itärajasta: Ilmiön laajenemiseen varaudutaan – kommentoi myös Tavion väestönvaihtopuheita *Helsingin Sanomat*.  13.1.2024.  Arkistoitu 18.1.2024. Viitattu 18.1.2024.
58. ↑  "Siihen asti hän oli aiheesta hipihiljaa" – Orpon toiminta herättää ihmettelyä *Demokraatti*.  15.1.2024.  Arkistoitu 18.1.2024. Viitattu 18.1.2024.
59. ↑  *Kansallinen väkivaltaisen radikalisoitumisen ja ekstremismin ennalta ehkäisyn toimenpideohjelma 2019–2023*, s. 51. Helsinki: Sisäministeriö, 2020. Teoksen verkkoversio (PDF) (viitattu 16.5.2022).
60. ↑  Hirvasnoro, Kai: Väestönvaihdos ja mamukiima *Kansan uutiset*.  26.3.2021.  Arkistoitu 13.4.2021. Viitattu 16.5.2022.
61. ↑  Mäkilä, Ville: Juhana Vartiainen: Yhdenkään poliitikon ei pitäisi toistella väestönvaihto-huuhaata *Verkkouutiset*.  24.3.2021.  Arkistoitu 25.7.2023. Viitattu 16.5.2022.
62. ↑  Ääripuhe voi kiihottaa väkivaltaisiin iskuihin (pääkirjoitus) *Helsingin Sanomat*.  23.7.2023.  Arkistoitu 22.1.2024. Viitattu 23.7.2023.
63. ↑  Supon päällikön virka toisi perussuomalaiset etulinjaan turvauhkien ja ääriliikkeiden valvonnassa (pääkirjoitus) *Helsingin Sanomat*.  18.1.2024.  Arkistoitu 22.1.2024. Viitattu 14.3.2023.
64. ↑  Seppänen, Janne: Kansalaisten urkinta Marteliuksen käsiin? *Polemis.fi*.  19.1.2024.  Arkistoitu 14.3.2024. Viitattu 14.3.2024.
65. 1 2  Pantsu, Pekka: Väestönvaihdosta puhuminen oli Mari Rantaselta tietoinen valinta, arvioi tutkija: "On olemassa lukematon joukko muita ilmaisuja" *Yle uutiset*.  1.7.2023.  Arkistoitu 25.8.2023. Viitattu 5.7.2023.
66. ↑  Saarela, Inka: Tutkija: Tämän takia perussuomalaisten väestönvaihdospuhe toimii (tilaajille) *Uusi Suomi*.  3.7.2023. Viitattu 5.7.2023.
67. ↑  Karkkola, Minna: Tutkija: Vilhelm Junnila käytti "tehokasta keinoa" (tilaajille) *Uusi Suomi*.  29.6.2023. Viitattu 5.7.2023.
68. ↑  Kuparinen, Susanna: Vaikeudet persujen kanssa voivat parantaa journalismia *Journalisti*.  24.8.2023.  Arkistoitu 12.10.2023. Viitattu 7.9.2023.
69. ↑  Kivioja, Pasi: *Salaliittoteorioiden ihmemaassa. Tositarinoita ihmisistä kaninkolossa*. Jyväskylä: Docendo, 2022. ISBN 978-952-382-196-5.
70. ↑  Rose, Steve: A deadly ideology: how the ’great replacement theory’ went mainstream *The Guardian*.  8.6.2022.  Arkistoitu 18.1.2024. Viitattu 6.7.2023. (englanniksi)
71. ↑  Riiheläinen, Rysky: Salaliittoteorioissa väkivalta on aina läsnä *Yle uutiset*.  27.3.2019.  Arkistoitu 18.12.2023. Viitattu 18.12.2023.
72. ↑  Onninen, Oskari: Vainoharhaisuudesta tuli Suomen merkittävin poliittinen tunne *Iltalehti*.  5.7.2023.  Arkistoitu 18.7.2023. Viitattu 5.7.2023.
73. 1 2  Koivuniemi, Sanni: Väestönvaihto on tuttu sana myös ruotsidemokraattien suusta (tilaajille) *Suomen Kuvalehti*.  13.7.2023. Viitattu 13.7.2023.
74. 1 2  Laakkonen, Heli: Tilastot eivät tue väestönvaihtoteoriaa (STT) *Ilta-Sanomat*.  3.7.2023.  Arkistoitu 13.7.2023. Viitattu 5.7.2023.
75. 1 2  Raeste, Juha-Pekka: Hurja lasku (tilaajille) *Helsingin Sanomat*.  25.3.2024. Viitattu 27.3.2024.
76. ↑  Työvoimapula kärjistyy, kun ikäluokat pienenevät *Suomenmaa*.  1.11.2021.  Arkistoitu 18.12.2023. Viitattu 26.12.2023.
77. 1 2  Lepistö, Joonas: Suomessa tapahtui ennennäkemätön muutos ja tätä se tarkoittaa: "Edessä väestötsunami" *MTV Uutiset*.  22.12.2023.  Arkistoitu 26.12.2023. Viitattu 26.12.2023.